कम्पनीमे छुट्टी भेलाक बाद वरीय कलर्क राघो बाबू अपन केबिनसँ बहरेलनि । बाहर आबिते सहकर्मी सब संग भऽ गेलनि । जुनियर कलर्क बिसो बाबू कहलनि "चलू राघो बाबू आइ पार्टी भऽ जाए । "
"कतऽ जेबै आ कथीक पार्टी ? " राघो बाबू कथा बुझबाक प्रयास करैत कहलनि ।
 बिसो बाबू फरिछाबैत कहलनि "अरे बेसी नै, बस चाट-पकौड़ी, दू-चारि पीस मिठाई आ चाह । सुनलियै हें जे नाकापर बला दोकानमे बड नीक बनबै छै । "
राघो बाबूक मुँह लटकि गेलनि । लागै जे किओ बनल-बनाएल काजपर पानि ढारि देने होइ । नकारात्मक उत्तर सूनि बिसो बाबू पोल्हबैत कहलनि "एना किए मना करैत छी ? एँ यौ नेनपनमे तँ अहाँ एकर प्रेमी छलियै । नीक चीज तँ खोजिते रहैत छलियै । अहाँ एहन जीउलाह आदमी चाट-पकौड़ीकेँ कोना मना कऽ सकै छै ! "
"यौ भाइ, पहिने हम एसगर रहियै तँ जीउलाह बननाइ भारी नै छलै मुदा आब . . . आब तँ जिम्मेदारी माँथपर छै । अपने नीक-नीकुत खेबै की बेटा-बाटीकेँ खुएबै ? " ई कहि डेरा दिस चलि देलनि । 